text: Trækker ikke i dagpengene alligevel
  13 januar 2011 kl. 14.46
  Kolding Kommune trækker ikke i sygedagpengene til KIF Kolding alligevel. Kommunenen ville ellers trække i dagpengene, fordi langtidsskadede Lars Krogh Jeppesen havde udtalt sig til pressen.
  Efter at have været igennem pressens maskineri hele dagen har Kolding Kommune ændret mening om dagpengesagen fra KIF Kolding. 
  Derfor modtager KIF Kolding fortsat dagpenge til den skadede Lars Krogh Jeppesen. KIF Vejen modtager ligeledes fortsat dagpenge til deres skadede keeper, Bente Højmark.
  Tvsyd.dk kunne i morges fortælle historien om Kolding Kommunes fortolkning af reglerne på dagpengeområdet. En fortolkning, der betyder, at håndboldspillere fra KIF Kolding ikke længere kan tale med pressen under en skade.
  Gør de det, trækker Kolding Kommune sygedagpengene, og det har den økonomisk pressede håndboldklub ikke råd til.
  